Amy-Leigh-ontvoering: vierde verdagte ook vasTharina Human verlede week in die beskuldigdebank. (Foto: Christel Cornelissen) Die vierde verdagte in die Amy-Leigh de Jager-ontvoeringsaga wat die polisie nou al amper drie weke lank ontwyk, is óók agter tralies. Brig. Vishnu Naidoo, nasionale polisiewoordvoerder, het gesê die 24-jarige man is Maandagoggend in ŉ informele nedersetting in die Vanderbijlpark-omgewing in hegtenis geneem. Hy sal na verwagting Woensdag vir die eerste keer in die Vanderbijlpark-landdroshof verskyn, het Naidoo gesê. Hy sal dan weer 1 Oktober, wanneer die drie vermeende baasbreine agter die opspraakwekkende ontvoering se aansoek om borgtog voortgesit word, sáám met Tharina Human (27), Laetitia Nel (40) en Pieter van Zyl, in die beskuldigdebank staan. Hy word, soos die ander drie, van ontvoering en afpersing aangekla. Amy-Leigh de Jager (6) (Foto: Facebook) Amy-Leigh is op Maandag 2 September voor Laerskool Kollegepark in Vanderbijlpark, waar sy en haar vyfjarige boetie leerders is, by haar ma gegryp. ŉ Man in ŉ wit Fortuner het met haar weggejaag. Dit is oënskynlik dié man wat nou ook in hegtenis geneem is. Konst. Clayton Motlaung, die ondersoekbeampte in die saak, het Vrydag getuig die man, wat op dieselfde perseel as Van Zyl gewoon het, het laat spaander toe die polisie by die kleinhoewe opgedaag het. Sy identiteit was aan die polisie bekend, maar hy was tot vanoggend nog soek. Human, Nel en Van Zyl is skaars twee dae ná die dogtertjie se ontvoering al in hegtenis geneem. Hulle is sedertdien in aanhouding. Human is ŉ graad RR-onderwyseres by Laerskool Kollegepark. Sy het die plan om Amy-Leigh te ontvoer glo bedink om ŉ Nigeriër, aan wie sy glo geld geskuld het, te betaal. Human en Nel het verlede week ook ŉ aansoek gebring waarin hulle vra dat hulle in die polisieselle van ŉ plaaslike polisiestasie aangehou word, eerder as in die Johannesburgse tronk waar hulle tans is. Ander gevangenes het hulle glo met die dood gedreig, nadat hulle die regstreekse uitsending van die hofgebeure gevolg het. Landdros Hussein Khota het die aansoek van die hand gewys.